Diari Oficial de la Generalitat Valenciana


Sumari del DOGV 2811, del 19-08-1996 (1996/839036)

ORDRE de 12 d'agost de 1996, de la Conselleria de Cultura, Educació i Ciència, per la qual es convoquen ajudes econòmiques destinades als centres docents privats autoritzats per a impartir el segon cicle d'Educació Infantil i als centres docents privats concertats autoritzats per a impartir l'Educació Preescolar a la Comunitat Valenciana, per al curs escolar 1996-97.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2811

Data del DOGV
:   19-08-1996

Secció del DOGV
:   ALTRES DISPOSICIONS

Número del document
:   1996/839036


Data del document
:   12-08-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 12 d'agost de 1996, de la Conselleria de Cultura, Educació i Ciència, per la qual es convoquen ajudes econòmiques destinades als centres docents privats autoritzats per a impartir el segon cicle d'Educació Infantil i als centres docents privats concertats autoritzats per a impartir l'Educació Preescolar a la Comunitat Valenciana, per al curs escolar 1996-97.   
L'article 7.2 de la Llei Orgànica 1/1990, de 3 d'octubre (BOE núm. 238, de 4 d'octubre), d'Ordenació General del Sistema Educatiu (LOGSE) estableix que les administracions públiques garantiran l'existència d'un nombre de places escolars d'Educació Infantil suficients per tal d'assegurar l'escolarització de la població que en sol·licite. Amb l'esmentada finalitat, aquesta llei implanta mecanismes per assolir aquest objectiu, entre els quals s'ha de destacar el previst en l'article 11.2, en referir-se a la possibilitat de finançar entitats sense intenció de guany titulars de centres d'Educació Infantil.  
A la Comunitat Valenciana existeix una nombrosa xarxa de centres docents privats autoritzats que desenvolupen una important tasca en aquesta etapa educativa, tasca que ha de ser reconeguda i impulsada mitjançant el suport o sosteniment econòmic per part de la Generalitat Valenciana. En aquest sentit, el sistema de finançament que arbitra aquesta ordre parteix de tres principis bàsics: la no obligatorietat de l'Educació Infantil, la qualitat de l'ensenyament i la progressivitat.  
Del primer es deriva la impossibilitat legal de poder fer servir la via del concert educatiu, d'acord amb el que disposen l'article 7.2 de la LOGSE i l'article 1r. del Reglament de Normes Bàsiques sobre Concerts Educatius, aprovat pel Reial Decret 2.377/1985, de 18 de desembre (BOE, de 27 de desembre). Aquesta raó condueix necessàriament a la utilització de la via de la convocatòria pública de subvencions.   
Pel que fa a la qualitat de l'ensenyament, aquesta ordre se centra exclusivament en el suport a aquells centres que disposen de la pertinent autorització administrativa com a centres d'Educació Infantil o com a centres d'Educació Preescolar (3, 4 i 5 anys), sempre que en aquest últim cas hi haja concert per a finançar l'Educació Primària/EGB. Així es tracta de promoure la progressiva incorporació d'aquest sector educatiu, mitjançant l'adaptació i l'adequació de les seues estructures i el seu funcionament al que preveu el Reial Decret 1.004/1991, de 14 de juny (BOE núm. 152, de 26 de juny), pel qual s'estableixen els requisits mínims dels centres que imparteixen ensenyaments de règim general no universitaris.  
Finalment, pel que fa a l'últim principi enunciat, la progressivitat es concreta en els destinataris últims de la subvenció, l'alumnat de tres a cinc anys dels centres docents privats amb unitats autoritzades de segon cicle d'Educació Infantil o Educació Preescolar. D'aquesta manera s'amplia l'àmbit temporal del sosteniment públic en una doble vessant: la de l'Educació Infantil stricto sensu, amb l'afavoriment dels centres que a hores d'ara compleixen els requisits de la LOGSE, i la dels centres de Preescolar que tinguen l'Educació Primària/EGB concertada, on l'ampliació de l'àmbit temporal de sosteniment públic condueix a l'eliminació de qualsevol solució de continuïtat entre els beneficiaris finals dels concerts educatius i els de les subvencions regulades en aquesta ordre.   
Congruent amb l'esperit i les finalitats exposats, la Llei de Pressupostos de la Generalitat Valenciana per a 1996 ha introduït com a novetat una línia de subvenció específica d'ajudes a l'alumnat de tres a cinc anys escolaritzat en centres d'Educació Infantil/Preescolar durant el curs 1996-97.  
Per tot això, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
La Conselleria de Cultura, Educació i Ciència, dins els límits pressupostaris aprovats amb aquesta finalitat, concedirà ajudes adreçades als centres docents privats de la Comunitat Valenciana amb unitats autoritzades de segon cicle d'Educació Infantil i als centres docents privats concertats de la Comunitat Valenciana amb unitats autoritzades de Preescolar (3, 4 i 5 anys), per al curs escolar 1996-97.  
Segon  
1. Les ajudes a què fa referència l'article anterior contribuiran al finançament parcial del cost dels llocs escolars de les unitats autoritzades i en funcionament de segon cicle d'Educació Infantil/Preescolar (3, 4 i 5 anys) dels centres abans esmentats, durant el curs escolar 1996-97.  
2. L'import global màxim que podrà assignar-se en concepte d'aquestes ajudes, per al primer quadrimestre del curs escolar 1996-97, serà de 197.469.303 de pessetes. El pagament es realitzarà a càrrec de la línia de subvenció 4,10 de la secció, servei i programa 28.77.353.09 d'Ensenyament Primari del Pressupost de la Generalitat Valenciana per a 1996.  
3. Les ajudes per al segon i tercer quadrimestres del curs escolar 1996-97 quedaran condicionades a l'existència de crèdit pressupostari suficient i adequat per atendre-les en la corresponent llei de pressupostos per a l'exercici 1997.  
Tercer  
S'aproven les bases per les quals es regeix aquesta convocatòria, incloses com a annex I d'aquesta ordre, així com la resta d'annexos.  
DISPOSICIONS FINALS  
Primera  
Delegar la Direcció General de Centres Docents per a la facultat de concedir o denegar aquestes ajudes, alhora que autoritzar-la perquè dicte les resolucions i instruccions necessàries per al desplegament i execució d'aquesta ordre.  
Segona  
Contra aquesta ordre, que posa fi a la via administrativa, podrà interposar-se, després de la comunicació a la consellera de Cultura, Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors de la seua publicació, d'acord amb el que estableixen l'article 110 de la Llei 30/1992, de 26 de novembre (BOE, de 27 de novembre), de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa, sense perjudici que puga interposar-se'n qualsevol altre que s'estime procedent.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 12 d'agost de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran en concepte de subvenció per tal de contribuir al finançament parcial del cost dels llocs escolars de les unitats autoritzades i en funcionament de segon cicle d'Educació Infantil dels centres docents privats de la Comunitat Valenciana. Igualment, finançaran parcialment el cost dels llocs escolars de les unitats autoritzades i en funcionament de Preescolar (3, 4 i 5 anys) dels centres docents privats concertats de la Comunitat Valenciana.  
Segona. Sol·licitants  
1. Podran sol·licitar aquestes ajudes tots els centres docents privats de la Comunitat Valenciana que, abans de la finalització del termini de presentació de sol·licituds d'aquesta convocatòria, disposen d'autorització per a impartir el segon cicle d'Educació Infantil per al curs 1996-97 i també els centres docents privats concertats de la Comunitat Valenciana que disposen en la mateixa data d'unitats autoritzades de Preescolar (3, 4 i 5 anys) per a l'esmentat curs.  
2. No podran optar a l'obtenció de la subvenció a què fa referència aquesta convocatòria els centres docents privats que es troben en algun dels casos següents:  
a) En el cas dels centres privats amb unitats autoritzades de Preescolar (3, 4 i 5 anys), no tenir l'Educació Primària/EGB concertada.  
b) Gaudir de finançament a càrrec de la Conselleria de Cultura, Educació i Ciència per tenir subscrit concert singular per a les unitats esmentades o percebre'n quantitats o ajudes econòmiques pel mateix concepte, o bé d'altres conselleries de la Generalitat Valenciana o d'altres administracions públiques.  
c) Tenir en vigor una prevenció o sanció per incompliment del concert educatiu.  
d) No trobar-se, en el moment de la finalització del termini de presentació de sol·licituds d'aquesta convocatòria, al corrent de les seues obligacions tributàries i de Seguretat Social d'acord amb allò establert per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1588, de 17 de juliol) i de la resta de la normativa concordant.  
Tercera. Obligacions dels beneficiaris  
Els beneficiaris de la subvenció hauran de complir les obligacions següents:  
a) Impartir els ensenyaments objecte d'aquesta subvenció d'acord amb els plans d'estudi, currículums i normes acadèmiques vigents a la Comunitat Valenciana.  
b) Iniciar l'activitat de les unitats subvencionades, com a màxim, en la data que s'establisca per a l'inici del curs escolar en els centres docents públics, en l'ordre de calendari escolar per al curs 1996-97.  
c) Mantenir en funcionament les unitats subvencionades durant tot el curs escolar 1996-97.   
d) Disposar en totes les unitats de segon cicle d'Educació Infantil/Preescolar (3, 4 i 5 anys) de personal docent/educador amb la titulació acadèmica adequada segons la normativa vigent.  
e) Tenir a la totalitat del personal docent i no docent de les unitats de segon cicle d'Educació Infantil/Preescolar (3, 4 i 5 anys) d'alta en el règim de Seguretat Social que els corresponga, d'acord amb la normativa aplicable.  
f) Incloure en les factures que lliuren a les famílies l'aportació realitzada per la Conselleria de Cultura, Educació i Ciència per a finançar parcialment el cost del lloc escolar en concepte d'ensenyament i la consegüent reducció proporcional de la quota cobrada als pares per aquest concepte. En aquestes factures, no s'hi podran fer constar més conceptes que els d'ensenyament i els d'activitats escolars complementàries, extraescolars i de serveis escolars, aquests tres últims de forma diferenciada.  
g) Sotmetre's a les actuacions de control financer que corresponen a la Intervenció General en relació a l'ajuda concedida.  
Quarta. Formalització  
1. Les sol·licituds es formalitzaran atenint-se al model que s'hi adjunta com a annex II d'aquesta convocatòria, i aniran adreçades a la direcció territorial de Cultura i Educació corresponent.  
2. Les instàncies, amb els annexos i la documentació, es podran presentar a les direccions territorials de Cultura i Educació corresponents, en les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert per tal que l'exemplar destinat a la Conselleria de Cultura, Educació i Ciència siga segellat i datat pel funcionari abans de ser certificat.  
3. El termini per a la presentació de les sol·licituds finalitzarà el 20 de setembre de 1996. L'incompliment d'aquest termini determinarà automàticament l'exclusió de la convocatòria.  
Cinquena. Documentació  
La sol·licitud haurà d'anar acompanyada de la documentació següent:  
1. Declaració jurada de la titularitat del centre, en la qual s'inclourà el compromís de complir les obligacions descrites en la base tercera d'aquesta ordre.  
2. Relació nominal de la plantilla de personal docent de les unitats autoritzades i en funcionament de segon cicle d'Educació Infantil/Preescolar (3, 4 i 5 anys) del centre, referida al curs 1996-97, segons el model inclòs com a annex II.a) d'aquesta ordre.  
3. Relació nominal de l'alumnat matriculat en les unitats autoritzades i en funcionament de segon cicle d'Educació Infantil/Preescolar (3, 4 i 5 anys) del centre per al curs 1996-97, segons el model inclòs com a annex II.b) d'aquesta ordre.  
4. Certificació actualitzada de l'administració de la Seguretat Social corresponent acreditativa que l'entitat es troba al corrent de les seues obligacions de Seguretat Social.   
5. Certificació actualitzada de la delegació corresponent de l'Agència Estatal d'Administració Tributària acreditativa que l'entitat es troba al corrent de les seues obligacions tributàries.   
6. Document d'alta i últim rebut de l'Impost sobre Activitats Econòmiques, referent als nivells no concertats.  
7. Fotocòpia compulsada de la Targeta de Persones Jurídiques i Entitats en General, en què conste el NIF de l'entitat.  
8. Fitxa de manteniment de tercers, segons el model inclòs com a annex III d'aquesta ordre. No en caldrà l'aportació quan les dades bancàries on es vol rebre la subvenció ja consten en la Conselleria de Cultura, Educació i Ciència per haver-ne rebut subvencions en convocatòries anteriors o, si escau, fons públics a càrrec dels concerts educatius.  
Tots els documents que s'hi aporten hauran de ser originals o fotocòpies compulsades.  
Sisena. Tramitació per les direccions territorials de Cultura i Educació  
1. Si rebuda la instància i els documents hi manca qualsevol, la direcció territorial de Cultura i Educació corresponent els reclamarà a la titularitat del centre, per correu certificat i amb justificant de recepció, i li concedirà un termini de 10 dies perquè puga aportar-hi les dades o els documents no inclosos en l'expedient, en compliment de l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no s'hi presente la documentació exigida, l'expedient serà tramés, fent-hi constar aquesta incidència, a la Direcció General de Centres Docents, on s'arxivarà sense més tràmit, de manera que la institució sol·licitant quedarà exclosa d'aquesta convocatòria.  
2. En el termini de 20 dies naturals comptadors de l'endemà de l'últim dia per a la presentació d'instàncies, les direccions territorials de Cultura i Educació trametran a la Direcció General de Centres Docents els expedients complets i degudament emplenats, per tal que se'n faça la tramitació corresponent.  
Setena. Proposta de resolució  
1. L'examen i la valoració dels expedients presentats i la consegüent proposta de concessió i denegació de les ajudes, correspondran a una comissió composta per:  
- El/la director/a general de Centres Docents o persona en qui delegue, qui n'actuarà com a president/a.  
- Un/a inspector/a d'educació designat/ada per la Secretaria General a proposta de la Direcció General de Centres Docents.  
- Un/a representant de cadascuna de les organitzacions patronals de l'ensenyament privat més representatives de la Comunitat Valenciana.  
- Un/a representant de l'àrea d'Ordenació, Innovació i Formació Professional de la Direcció General d'Ordenació i Innovació Educativa i Política Lingüística.  
- Un/a funcionari/ària encarregat/ada de la tramitació administrativa dels expedients d'aquesta convocatòria a l'àmbit provincial, designat/ada per les respectives direccions territorials de Cultura i Educació.  
- El/la cap de la Secció d'Autoritzacions i Concerts de la Direcció General de Centres Docents.  
- El/la cap de la Secció de Règim de Subvencions de la Direcció General de Centres Docents, qui n'actuarà com a secretari/ària.  
Podrà actuar com a suplent del secretari de la comissió la cap de la Secció d'Autoritzacions i Concerts de la Direcció General de Centres Docents.  
2. La Comissió ajustarà el seu funcionament al que s'estableix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La comissió efectuarà la valoració dels expedients presentats tenint en compte les bases de la convocatòria i utilitzarà com a únic criteri objectiu per a la concessió de les subvencions el nombre d'unitats de segon cicle d'Educació Infantil/Preescolar (3, 4 i 5 anys) autoritzades que hauran estat posades en funcionament per al curs 1996-97 i per a les quals se sol·licita la corresponent subvenció.  
4. El procediment per a l'assignació de l'import de les ajudes previstes en aquesta ordre serà el següent:  
La dotació pressupostària d'aquesta convocatòria (DP) es dividirà entre el nombre total d'unitats subvencionables (TUS) atenent el criteri assenyalat en l'apartat 3 d'aquesta base, obtenint així un mòdul per unitat (M).  
M= DP / TUS  
El quocient o mòdul per unitat anterior es multiplicarà pel nombre d'unitats de segon cicle d'Educació Infantil/Preescolar (3, 4 i 5 anys) subvencionables de cada centre (U), obtenint així l'import de la subvenció concedida (SUB).  
SUB = U x M  
Vuitena. Resolució  
1. Realitzada la proposta de la comissió sobre l'adjudicació de quantitats i la denegació de subvenció a les institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació de la consellera de Cultura, Educació i Ciència, aquesta convocatòria.  
2. La resolució expressarà:  
a) Els centres als quals s'adjudiquen ajudes econòmiques, amb especificació de:  
El nombre d'unitats autoritzades de segon cicle d'Educació Infantil/Preescolar (3, 4 i 5 anys) que seran subvencionades als respectius centres per al curs 1996/97.  
L'ajuda econòmica que corresponga als respectius centres per les esmentades unitats subvencionades per al primer quadrimestre del curs 1996-97 i també, encara que condicionada a les disponibilitats pressupostàries de l'exercici 1997, per als altres dos quadrimestres de l'esmentat curs.  
b) Els centres als quals es deneguen les ajudes econòmiques, amb especificació dels motius de la denegació.  
3. La resolució a què fa referència aquesta base caldrà que siga dictada en el termini màxim de sis mesos comptadors de la publicació d'aquesta ordre en el Diari Oficial de la Generalitat Valenciana. En el supòsit que transcorregut aquest termini no s'haja dictat cap resolució, les sol·licituds presentades es consideraran desestimades.  
Aquesta resolució serà publicada en el Diari Oficial de la Generalitat Valenciana, especificant-hi, entre altres aspectes, el termini de què disposarà la Direcció General de Centres Docents per a efectuar les propostes de pagament, el qual no haurà d'excedir els sis mesos des de la publicació de la resolució.  
Novena. Règim de pagament de la subvenció  
1. Atesa l'excepció al règim general establerta per a aquestes ajudes per l'article 31.5 de la Llei 9/1995, de 31 de desembre (DOGV núm. 2.657, de 31 de desembre), de la Generalitat Valenciana, de Pressupostos per a l'exercici 1996, l'ajuda econòmica que corresponga per aquesta convocatòria en el primer quadrimestre del curs escolar 1996-97 serà satisfeta íntegrament una vegada resolta la convocatòria.  
2. Les ajudes econòmiques que els pogueren correspondre en els dos quadrimestres següents del curs escolar esmentat i el règim de pagament corresponent quedaran condicionats al que establisca a aquest efecte la Llei de Pressupostos de la Generalitat Valenciana per a l'exercici 1997. En la mesura que aquesta garantisca crèdit adequat i suficient per atendre aquestes ajudes, les ajudes per als dos següents quadrimestres del curs 1996-97 seran d'igual quantia a les del primer quadrimestre, establertes en la resolució d'adjudicació a què fa referència la base 8a. d'aquesta ordre. En cas contrari, la Direcció General de Centres Docents, per delegació de la consellera de Cultura, Educació i Ciència, dictarà resolució amb la quantia de les ajudes econòmiques per als dos últims quadrimestres del curs 1996-97.  
El lliurament de les ajudes per als dos següents quadrimestres del curs 1996-97 quedarà també, en tot cas, condicionat al fet d'estar al corrent de les seues obligacions tributàries i de Seguretat Social. Els titulars dels centres hauran de presentar davant la Direcció General de Centres Docents abans del 31 de gener de 1997 la documentació següent, sempre que les certificacions que van lliurar juntament amb la sol·licitud d'aquestes ajudes hagen caducat pel transcurs de sis mesos des de la seua expedició:  
- Certificació actualitzada de l'administració de la Seguretat Social corresponent acreditativa de que l'entitat es troba al corrent de les seues obligacions de Seguretat Social.   
- Certificació actualitzada de la delegació corresponent de l'Agència Estatal d'Administració Tributària acreditativa de que l'entitat es troba al corrent de les seues obligacions tributàries.   
Deu. Justificació de la subvenció  
1. La justificació de les ajudes econòmiques concedides per a la totalitat del curs escolar 1996-97 es realitzarà una sola vegada al final del curs i consistirà en la presentació, per part del titular del centre subvencionat, de la certificació de l'acta del Consell Escolar del centre o, en cas de centres privats no concertats, de l'òrgan a través del qual es canalitze la participació de la comunitat educativa, certificació on constarà que l'ajuda percebuda s'ha destinat íntegrament a la reducció de les quotes de les famílies dels alumnes de les unitats beneficiàries i que el centre ha complit les obligacions derivades d'aquesta ordre i de la resolució d'adjudicació de les ajudes.  
La certificació de l'acta del Consell Escolar o òrgan assimilat, a què fa referència l'apartat anterior, s'atindrà al model que figura com a annex IV d'aquesta ordre, i haurà de ser presentada davant la Direcció General de Centres Docents abans del 15 de juliol de 1997.  
2. La Inspecció Educativa emetrà un informe individual en què conste el compliment o incompliment per part del centre de les obligacions previstes en la base 3ª d'aquesta ordre. En cas d'incompliment, caldrà especificar-hi l'obligació incomplida. Les direccions territorials de Cultura i Educació hauran de trametre a la Direcció General de Centres Docents els esmentats informes corresponents a la seua província abans del 30 de maig de 1997.   
Onze. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.  
L'import de les subvencions no podrà ser en cap cas d'una quantia que, aïlladament o conjuntament amb subvencions o ajudes pel mateix concepte i curs escolar, d'altres administracions públiques o d'entitats privades, supere la quota establerta pel centre en concepte d'ensenyament per a les unitats autoritzades de segon cicle d'Educació Infantil/Preescolar (3, 4 i 5 anys).  
2. Escaurà el reintegrament de les quantitats percebudes i l'exigència de l'interès de mora des del moment del pagament de la subvenció en els casos següents:  
2.1 Incompliment de l'obligació de justificació en el termini assenyalat en el punt 1 de la base 10.  
2.2 Incompliment de la finalitat per a la qual fou concedida la subvenció.  
2.3 Incompliment de qualsevol de les condicions i obligacions imposades als beneficiaris amb motiu de la concessió de la subvenció.  
3. Igualment, en el supòsit previst en el paràgraf segon del punt 1 d'aquesta base, caldrà reintegrar la quantitat que resulte sobrant en relació a la quota establerta pel centre.  
4. El procediment de reintegrament de les quantitats indegudament percebudes l'iniciarà la Direcció General de Centres Docents, la qual notificarà a l'interessat l'import de la subvenció que ha de ser reintegrat a la Generalitat Valenciana i la motivació jurídica que justifica aquest reintegrament. Aquest procediment haurà de garantir la preceptiva audiència a l'interessat, prèvia a l'elaboració de la resolució definitiva. Aquesta serà notificada igualment a l'interessat i tindrà naturalesa de liquidació definitiva a l'efecte del còmput del cobrament del deute en període voluntari de recaptació. Si el deute entrara en període executiu i per al cas de centres docents privats concertats, la Direcció General de Centres Docents podrà fer efectiu el reintegrament de l'import corresponent mitjançant la pertinent deducció de les quantitats que aquests reben periòdicament en concepte de despeses de funcionament del concert educatiu.  
5. Els conflictes entre la titularitat del centre i el Consell Escolar del centre se substanciaran d'acord amb el procediment que estableix el règim de concerts educatius per als mateixos supòsits.  
Dotze. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria de Cultura, Educació i Ciència l'obtenció de subvencions o ajudes per a la mateixa finalitat, provinents de qualsevol ens públic o privat.